送傅亨父
作者：呂南公
朝代：宋

paragraphs: 相公坐東府，簡拔無留才。
賢良得帥權，志與馮趙偕。
以策屈羣力，勃如飛蚊來。
河湟多新田，隴渭少驚埃。
壯矣功利舉，趣時各賢哉。
誰言夫子喙，不在此日開。
手把經綸書，想望黄金臺。
相期衢道亨，紙墨皆雲雷。
臘雪拍馬睫，朔風穿僕懷。
雖云行路難，足免壯士哀。
去去合利見，少微近三台。
得志亦遄歸，我有賀酒盃。